Кладенци (област Добрич)

Кладенци е село в Североизточна България. То се намира в община Тервел, област Добрич.

География 
Селото се намира в Северозападния край на Добричка област в България, близо до пресечната точка на границите на Шуменска, Силистренска и Добричка области. По забравен от времето на комунизма проект в непосредствена близост до него преминава и завършва малко след това, новият първокласен шосеен път Добрич - Русе. Релефът е равнинен, в близост до селото има освен много земеделски площи, малко по размери и брой пресечени и гористи местности, населени с различни видове диви животни. Обширните поля са прорязани с много и перпендикулярно разположени един спрямо друг "пояси" - полезно наследство от аграрната революция на Вълко Червенков.

Климат 
Климатът е типично умерен-континентален. Пролет – малко закъсняваща, но бърза, като развитие.
Лято – сухо и много горещо. Есен – дъждовна. Зима – дълга и студена.

История 
Селото придобива съвременния си етнически състав от ~100% българи след спогодбата за връщане на Южна Добруджа на България няколко дни след Димитровден 1941 година(едно от малките полезни за България последствия от Втората Световна Война и съюзничеството ни с Третия Райх). Тогава почти всички българи населяващи околностите на Констанца (Румъния) са се преселили в освободените от румънци села в Южна Добруджа. Някои от дошлите пренасят имената на селата си от Румънско в България - Камъна - Нова Камена.

Ако се погледне още по-назад във времето, това са преселници – бежанци от времето на Руско-Турските войни в началото на XIX век, намерили спасение от турците, изселили са се от различни части на България, но предимно от селищата от Южния склон на Балкана - Сливен, Котел и селата около им.

Религии 
Селото е населено от православни християни. Има един православен храм св. Димитър, но няма свещеник.

Обществени институции 
Читалище със затихнали функции.

Културни и природни забележителности 
До селото се намира старобългарско селище от ранното Средновековие, което е разкопано от археолозите. Находките са публикувани в монография. Има предположения, че в околностите на селото – в посока към съседното село Скала се е намирала една от първите – от времето на хан Аспарух – крепости, която обаче не се е запазила. Макар релефът да е предимно равнинен в посочената местност съществуват природни скални образувания подобни на хълмовете във Велико Търново – Царевец и Трапезица. В същата местност има пещера с прораснало от дъното ѝ и излязло над повърхността дърво, населена с прилепи. Има предания за скрито в нея турско злато.

Редовни събития 
Селски сбор на 7 ноември.

Други 
Село Кладенци и село Н. Камена са населени с православни християни, наречени преселци, които идват от Румъния - села около Тулча и Констанца (Кюстенджа) например - Panduru (Потур), Camena (Камъна), а по-рано живели в централна България (Севлиево, В.Търново, Габрово, Котел и др.).

Интересно съвпадение е, че храмовете в Camena и Кладенци са на името на св.Димитър.

Старите имена на селата Panduru (Потур), Camena (Камъна) имат значения, съответно Грънчар и Поезия - Поема.

Библиография 
 Станчо Ваклинов, Станислав Станилов. Кладенци – ранносредновековно българско селище. Варна, Георги Бакалов, 1981, 88 с.
 Пламен Николов. Кан Омуртаг вдигнал могила край Кладенци.

Села в област Добрич
Населени места в община Тервел